LH พื้นฐานยังแน่น แม้กำไร Q2 ฝ่อลงกว่า 14%
LH พื้นฐานยังแน่น แม้กำไรไตรมาส 2/58 ลดลง 14.15% มาที่ 1.70 พันลบ. จาก 1.99 พันลบ. เมื่อปีก่อน ส่วนงบ 6 เดือน ปรับตัวลงราว 10.47% มาที่ 3.05 พันลบ. จาก 3.41 พันลบ. เมื่อปีที่แล้ว
13 ส.ค. 2558

บริษัทแลนด์แอนด์เฮ้าส์ จำกัด (มหาชน) หรือ LH รายงานผลการดำเนินงานไตรมาส 2/58 สิ้นสุดวันที่ 30 มิ.ย. 58 (รวมบริษัทย่อย) มีกำไรสุทธิ 1.70 พันล้านบาท หรือมีกำไร 0.15 บาทต่อหุ้น ลดลงกว่า 14.15% จากช่วงเดียวกันของปีก่อน (ไตรมาส 2/57) ที่มีกำไรสุทธิ 1.99 พันล้านบาท หรือมีกำไรสุทธิ  0.20 บาทต่อหุ้น
ขณะที่ผลการดำเนินงานช่วง 6 เดือนแรก มีกำไรสุทธิ  3.05 พันล้านบาท หรือมีกำไร 0.27 บาทต่อหุ้น ลดลงราว 10.47% จากช่วงเดียวกันของปีก่อน ที่มีกำไรสุทธิ  3.41 พันล้านบาท หรือ  0.34 บาทต่อหุ้น
ทั้งนี้ ผลประกอบการที่มีการปรับตัวลดลงดังกล่าว สืบเนื่องจากบริษัทมีรายได้จากการขายอสังหาริมทรัพย์ รวมไปถึงรายได้จากการให้เช่าและการให้บริการลดลง อีกทั้งบริษัทยังต้องบันทึกผลขาดทุนจากการลดลงของมูลค่าที่ดินที่อยู่ระหว่างรอการพัฒนาด้วย